Meisie (15) se liggaam in plastiek toegedraai, in veld gestortArgieffoto Twee mans van Motherwell in die Oos-Kaap is vandeesweek in hegtenis geneem vir die moord op ŉ 15-jarige meisie van dié provinsie. Kapt. Andre Beetge, woordvoerder van die polisie, sê die 15-jarige se liggaam is verlede naweek in ŉ oop veld aangetref. “Haar naakte liggaam was in plastiek toegedraai en in ŉ afvoerpyp in ŉ oop veld gestort. ŉ Nadoodse ondersoek het vasgestel dat sy verkrag en toe verwurg is, waarna die verdagtes van haar liggaam ontslae geraak het,” sê hy. Beetge sê die verdagtes is onderskeidelik 21 en 22 jaar oud. Intussen het lede van die Motherwell-polisie, familie van die oorledene en die gemeenskap Saterdag ŉ optog teen geweldsmisdaad in die provinsie gehou. Die betogers het van die Motherwell-polisiestasie gestap tot by die toneel waar die meisie se liggaam aangetref is. Die groep van sowat 200 mense het daarna voor die Motherwell-landdroshof saamgedrom om te eis dat die polisie moet ingryp. Beetge sê beide verdagtes is steeds in polisieaanhouding en het nog nie ŉ formele borgtogaansoek voor die hof gebring nie.